የትምህርት ቤት ምገባ የተማሪዎችን የትምህርት ተሳትፎ እያሻሻለ መሆኑ  ተገለጸ
በኢትዮጵያ ድርቅ በተከሰተባቸው አካባቢዎች የተካሄደው የትምህርት ቤት ምገባ የተማሪዎችን የትምህርት ተሳፍፎ ይበልጥ ከፍ እንዳደረገው የትምህርት ሚንስቴር ገለጸ፡፡በሚንስቴሩ የትምህርት ቤት መሻሻል ፕሮግራም ዳይሬክቶሬት ዳይሬክተር  አቶ  ያሳቡ  ብርቅነህ እንደገለጹት   የተባበሩት መንግስታት ድርጅት የትምህርት ጥራትን ማረጋገጥን   በተመለከተ ከሚዲያ አካላት ጋር ውይይት አካሄዷል ።  በውይይት ላይ እንደተመለከተው በሀገሪቱ ድርቅ ከተከሰተበት 2008 ዓ.ም. ጀምሮ 4 ነጥብ 9 ሚሊየን የሚጠጉ ተማሪዎች በትምህርት ቤት መርሃ ግብር   ተሳታፊ  በመሆናቸው  በትምህርት ገበታቸው ሳይስተጓጎሉ  ትምህርታቸውን መቀጠል ችለዋል  ፡፡የትምህርት ቤት ምገባው ተማሪዎች በትምህርታቸው ላይ እንዲያተኩሩ፣ ውጤታቸው እንዲሻሻልና በተለይም የሴቶች የትምህርት ተሳተፎንም እንዳሳደገው ታውቋል፡፡ ከፌዴራል መንግስት በተመደበ የ798 ሚሊየን ብር በጀት ለተማሪዎች የምግብና ምግብ ነክ አልሚ ምግቦች እንደቀረበና ድርቁ በየተባባሰባቸው ክልሎችም ከራሳቸው በጀት በመመደብ ምገባውን እንዳገዙ አቶ ያሳቡ አክለው ገልጸዋል፡፡ድርቁ በተባባሰባቸው ክልሎች ከምግብ አቅርቦት በተጨማሪ የትምህርት ቁሳቁሶች ድጋፍ እንደተደረገም ታውቋል፡፡እንደ አቶ ያሳቡ ማብራሪያ የትምህርት ቤት ምገባን ለቅድመ መደበኛና አንደኛ ደረጃ የትምህርት ፕሮግራሞች በአገር አቀፍ ደረጃ ስትራቴጂክ ሮድማፕ በትምህርት ሚንስቴር፣ ጤና ጥበቃ ሚንስቴርና ክልሎች ተሳትፎ እንደተዘጋጀና ለሚመለከታቸው የትምህርት ከፍተኛ አመራሮች እንደተመራና ይሁንታን አግኝቶ ተግባራዊ የሚሆንብት ጊዜ እየተጠበቀ ነው ብለዋል ፡፡ስትራቴጂው በተለይም የሌሎች አገራትን ተሞክሮ በማጤን የተዘጋጀ ሲሆን ተግባራዊ በሚሆንብት ጊዜ በአገር አቀፍ ደረጃ የትምህርት ቤት ምገባ ለሚያስፈልጋቸው ሁሉም የአገሪቱ ዜጎች በተደራጀ መልኩ ተጠቃሚ የሚያደርግ እንደሚሆን ዋልታ ሚዲያና ኮሚዩኒኬሽን ኮርፖሬት ዘግቧል፡፡ 